अहिलेसम्म ऊर्जा मन्त्रालय अपारदर्शी भयो भन्ने गुनासो छ । अब म त्यो गुनासोलाई अन्त्य गर्न मन्त्रालयको कामकारबाहीलाई पारदर्शी बनाउनेछु । अहिले विद्युत् प्राधिकरणको आर्थिक अवस्था निकै नाजुक छ । देखिनेगरी प्राधिकरणमा सुधारको थालनीबाट कामको शुरुआत गर्नेछु । प्राधिकरणका नाममा मुलुकका १७ जिल्लामा रहेका सम्पत्ति विभिन्न व्यक्ति र संस्थाले कब्जा जमाएर बसेका रहेछन् । त्यो सम्पत्ति फिर्ता लिन कानूनी कारबाही शुरू गरिसकेको छु । आगामी २/३ दिनभित्रै लोडशेडिङलाई १० घण्टामा झार्न सकिन्छ कि भनेर प्राधिकरणको व्यवस्थापन सुधार थालेको छु । स्वदेशी तथा विदेशी लगानी आकर्षित गर्नका निम्ति आवश्यक गृहकार्य भइरहेको छ । केही दिनभित्रै सरकारले संसद्मा ऊर्जा विधेयक पेश गर्नेछ । ऊर्जा विधेयक ल्याउन ढिला भइसकेकोले यसलाई अलि फाष्टट्रयाकबाट ल्याउनका निम्ति सरकारले सोच्नुपर्छ । र, संसद्ले पनि यसको आवश्यकता र औचित्यलाई हेरेर अगाडि बढ्नुपर्छ भन्ने मेरो आग्रह छ । त्यसपछि ऊर्जाक्षेत्रका वाधा व्यवधानहरू हटेर धेरै कुरा प्रष्ट हुनेछन् भन्ने आशा लिएका छौं । अबको ३ महीनापछि ऊर्जा मन्त्रालयले परिणाममुखी कार्य गरेर देखाउनेछ, यो मेरो घोषणा हो ।
